CELEX: 52018PC0721
Language: lv
Date: 2018-10-31
Title: Priekšlikums PADOMES ĪSTENOŠANAS LĒMUMS, ar kuru groza Īstenošanas lēmumu (ES) 2015/2429, ar ko Latvijai atļauj ieviest īpašu pasākumu, atkāpjoties no 26. panta 1. punkta a) apakšpunkta, 168. panta un 168.a panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 31.10.2018
            COM(2018) 721 final
            2018/0373(NLE)
            Priekšlikums
            PADOMES ĪSTENOŠANAS LĒMUMS,
            ar kuru groza Īstenošanas lēmumu (ES) 2015/2429, ar ko Latvijai atļauj ieviest īpašu pasākumu, atkāpjoties no 26. panta 1. punkta a) apakšpunkta, 168. panta un 168.a panta Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               
                  Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (“PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no šīs direktīvas noteikumiem ar nolūku vienkāršot PVN iekasēšanas procedūru vai lai nepieļautu noteiktu veidu nodokļu nemaksāšanu vai izvairīšanos no nodokļu maksāšanas. 
               
               
                  Vēstulē, kas 20. gada 20. jūnijā reģistrēta Komisijā, Latvija pieprasīja atļauju turpināt piemērot pasākumu, ar ko atkāpjas no vispārīgajiem principiem, kuri reglamentē tiesības atskaitīt priekšnodokli attiecībā uz konkrētiem vieglajiem pasažieru automobiļiem. Kopā ar pagarinājuma pieprasījumu Latvija iesniedza ziņojumu, kurā ietverts pārskats par piemēroto procentuālo daļu, kas paredzēta attiecībā uz atskaitīšanas tiesību ierobežojumu. 
               
               
                  Saskaņā ar PVN direktīvas 395. panta 2. punktu Komisija 2018. gada 7. septembra vēstulēs informēja pārējās dalībvalstis par Latvijas pieprasījumu. Komisija ar 2018. gada 10. septembra vēstuli paziņoja Latvijai, ka tās rīcībā ir visa informācija, ko tā uzskata par vajadzīgu, lai izvērtētu šo pieprasījumu.
               
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  PVN direktīvas 168. pantā noteikts, ka nodokļu maksātājam ir tiesības atskaitīt PVN, kas maksājams par pirkumiem, kurus izmanto ar nodokli apliekamiem darījumiem. Tās pašas direktīvas 26. panta 1. punkta a) apakšpunktā noteikts, ka preču, kas ir saimnieciskās darbības aktīvu daļa, izmantošanu privātajām vajadzībām uzskata par pakalpojumu sniegšanu par atlīdzību, ja PVN par šīm precēm ir bijis atskaitāms. Šāda sistēma ļauj atgūt sākotnēji atskaitīto PVN, kas saistīts ar lietošanu privātajām vajadzībām. 
               
               
                  Vieglo pasažieru automobiļu gadījumā šo sistēmu piemērot ir sarežģīti jo īpaši tādēļ, ka ir grūti nošķirt izmantošanu privātajām vajadzībām no izmantošanas saimnieciskās darbības vajadzībām. Ja tiek veikta uzskaite, tās uzturēšana un kontrole ir papildu slogs gan uzņēmumiem, gan pārvaldes iestādēm. 
               
               
                  Ar Padomes Īstenošanas lēmumu 2013/191/ES
                     1
                   Latvijai tika piešķirta atļauja ierobežot atskaitīšanas tiesības attiecībā uz noteiktiem vieglajiem pasažieru automobiļiem līdz 80 %. Latvija uzskatīja, ka šis procents neatbilst faktiskajiem apstākļiem, un Latvijai ar Padomes Īstenošanas lēmumu (ES) 2015/2429
                     2
                   tika piešķirta atļauja atskaitīšanas tiesības ierobežot līdz 50 %. Minētā lēmuma termiņš ir 2018. gada 31. decembris, un Latvija pieprasīja to pagarināt par vēl vienu ierobežotu laikposmu. 
               
               
                  Saskaņā ar Īstenošanas lēmuma (ES) 2015/2429 6. panta 2. punkta prasībām Latvija iesniedza ziņojumu, kurā ietverts pārskats par PVN atskaitīšanas procentuālo daļu. 
               
               
                  Latvija uzskata, ka piemērotais procentuālais ierobežojums ir atbilstošs. Latvija īpašā pasākuma piemērošanas laikā pilnībā izmantoja atskaitīšanas ierobežojumu un atzīst, ka tas ļauj atvieglot PVN maksātāju un nodokļu administrācijas administratīvo slogu gadījumos, kad vieglos pasažieru automobiļus neizmanto vienīgi saimnieciskai darbībai. 
               
               
                  Joprojām ir spēkā nosacījumi atkāpes piemērošanai. Tādējādi īpašo pasākumu piemēro visiem vieglajiem pasažieru automobiļiem, kuriem papildus vadītāja sēdvietai ir ne vairāk kā astoņas sēdvietas, masa nepārsniedz noteiktu vērtību un kurus izmanto ne tikai saimnieciskajai darbībai. Uz vieglajiem pasažieru automobiļiem, kurus izmanto noteiktā īpašā nolūkā, atskaitīšanas tiesību ierobežojums neattiecas, un uz tiem attieksies parastie noteikumi: atkārtotai pārdošanai, īrei vai līzingam iegādātiem vieglajiem automobiļiem; automobiļi, ko izmanto pasažieru pārvadāšanai (piemēram, taksometri) vai preču pārvadāšanai; braukšanas apmācībām paredzēti automobiļi; automobiļi, ko izmanto apsardzes pakalpojumu vai neatliekamās palīdzības sniegšanai; vieglajiem automobiļiem, ko automobiļu tirgotāji izmanto kā demonstrācijas transportlīdzekļus.
               
               
                  Īpašā pasākuma ietekme uz nodokļu maksātāju un nodokļu iestāžu administratīvo slogu bija pozitīva, tādēļ tiek ierosināts piešķirt atkāpes pasākumu uz vēl vienu ierobežotu laikposmu — līdz 2021. gada 31. decembrim. Pieprasījums pagarināt atkāpes piemērošanas periodu būtu jānosūta Komisijai līdz 2021. gada 31. martam, pievienojot ziņojumu, kurā ietverts pārskats par piemēroto procentuālo daļu.
               
            
            
               •Atbilstība pašreizējiem noteikumiem konkrētajā politikas jomā
            
            
               Līdzīgas atkāpes saistībā ar atskaitīšanas tiesībām ir piešķirtas citām dalībvalstīm. 
            
            
               PVN direktīvas 176. pantā noteikts, ka Padome lemj, uz kuriem izdevumiem neattiecas PVN atskaitīšana. Līdz tam dalībvalstīm atļauts saglabāt izņēmumus, kas bija spēkā 1979. gada 1. janvārī. Tādējādi ir vairāki “nogaidoši” noteikumi, kuri ierobežo tiesības atskaitīt PVN attiecībā uz vieglajiem pasažieru automobiļiem. 
            
            
               
                  Neatkarīgi no iepriekšējām iniciatīvām paredzēt noteikumus par to, uz kurām izdevumu kategorijām var attiecināt atskaitīšanas tiesību ierobežojumu
                     3
                  , šāda atkāpe ir atbilstoša, kamēr tiek gaidīta šo noteikumu saskaņošana ES līmenī. 
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
         
         
            
               PVN direktīvas 395. pants. 
            
            
               •Subsidiaritāte (neekskluzīvas kompetences gadījumā) 
            
            
               
                  Vadoties pēc PVN direktīvas normas, kura ir šā priekšlikuma pamatā, subsidiaritātes principu nepiemēro.
               
            
            
               •Proporcionalitāte
            
            
               
                  Priekšlikums ir saskaņā ar proporcionalitātes principu šādu iemeslu dēļ. 
               
               
                  Šis lēmums attiecas uz atļauju, ko piešķir dalībvalstij pēc tās pieprasījuma, un tas neuzliek nekādus pienākumus. 
               
               
                  Ņemot vērā atkāpes ierobežoto darbības jomu, īpašais pasākums ir samērīgs ar sasniedzamo mērķi, proti, apkarot nodokļu nemaksāšanu un vienkāršot PVN iekasēšanu.
               
            
            
               •Instrumenta izvēle
            
            
               
                  Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Turklāt Padomes lēmums ir vispiemērotākais juridiskais instruments, jo to var adresēt atsevišķām dalībvalstīm.
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               
                  Šā priekšlikuma pamatā ir Latvijas pieprasījums, un tas attiecas tikai uz šo dalībvalsti. 
               
            
            
               •Ekspertu atzinumu pieprasīšana un izmantošana
            
            
               
                  Neatkarīgu ekspertu atzinums nebija vajadzīgs. 
               
            
            
               •Ietekmes novērtējums
            
            
               
                  Priekšlikuma mērķis ir vienkāršot nodokļa iekasēšanas procedūru un novērst PVN nemaksāšanu, un tādējādi tam ir iespējama pozitīva ietekme uz uzņēmumiem un administrācijām. Šo risinājumu Latvija uzskata par piemērotu pasākumu, un tas ir salīdzināms ar citām atkāpēm, kas ir bijušas spēkā pagātnē vai ir spēkā pašlaik.
               
            
            
               4.IETEKME UZ BUDŽETU
            
            
               
                  Priekšlikumam nebūs nelabvēlīgas ietekmes uz ES budžetu.
               
            
            
               5.CITI ELEMENTI
            
            
               
                  Priekšlikumā ir iekļauta turpināmības klauzula; automātisks termiņš ir 2021. gada 31. decembris.
               
            
         
         
            
               
                  Ja Latvija apsvērtu atkāpes pasākumu pagarināt vēl pēc 2021. gada, tai kopā ar pagarinājuma pieprasījumu ne vēlāk kā 2021. gada 31. martā būtu jāiesniedz Komisijai ziņojums, kurā ietverts pārskats par procentuālo ierobežojumu.
               
            
            
               2018/0373 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar kuru groza Īstenošanas lēmumu (ES) 2015/2429, ar ko Latvijai atļauj ieviest īpašu pasākumu, atkāpjoties no 26. panta 1. punkta a) apakšpunkta, 168. panta un 168.a panta Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu
                  4
                un jo īpaši tās 395. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Ar Padomes Īstenošanas lēmumu (ES) 2015/2429
                  5
                tika atļauts Latvijai līdz 2018. gada 31. decembrim ierobežot atskaitīšanas tiesības līdz 50 % no PVN par tādu vieglo pasažieru automobiļu iegādi, līzingu, iegādi Kopienas iekšienē un importēšanu, kuru atļautais maksimālais svars nepārsniedz 3500 kilogramus un kuros papildus autovadītāja sēdvietai ir ne vairāk kā astoņas sēdvietas, kā arī par izdevumiem, kas saistīti ar šādu vieglo automobiļu tehnisko apkopi, remontu un degvielu.
            
            
               (2)Vēstulē, kas Komisijā reģistrēta 2018. gada 20.°jūnijā, Latvija pieprasīja atļauju turpināt piemērot īpašo pasākumu, ar kuru atkāpjas no Direktīvas 2006/112/EK 26. panta 1. punkta a) apakšpunkta, 168. panta un 168.a panta, lai ierobežotu atskaitīšanas tiesības par izdevumiem, kas attiecas uz konkrētiem vieglajiem pasažieru automobiļiem, kurus izmanto ne tikai saimnieciskajai darbībai. 
            
            
               (3)Komisija 2018. gada 7. septembra vēstulē nosūtīja Latvijas pieprasījumu citām dalībvalstīm. Komisija ar 2018. gada 10. septembra vēstuli paziņoja Latvijai, ka tās rīcībā ir visa informācija, ko tā uzskata par vajadzīgu, lai izvērtētu šo pieprasījumu.
            
            
               (4)Saskaņā ar Īstenošanas lēmuma (ES) 2015/2429 6. panta 2. punkta prasībām Latvija iesniedza ziņojumu, kurā ietverts pārskats par PVN atskaitīšanas procentuālās daļu. Pamatojoties uz patlaban pieejamo informāciju, Latvija apgalvo, ka 50 % ierobežojums joprojām ir pamatots un atbilstošs.
            
            
               (5)Atkāpes pasākuma pagarinājums būtu jāierobežo laikā, lai ļautu izvērtēt tā efektivitāti un procentuālās daļas lietderību. Īpašā pasākuma ietekme uz nodokļu maksātāju un nodokļu iestāžu administratīvo slogu bija pozitīva, tādēļ būtu jāļauj Latvijai pasākumu turpināt piemērot ierobežotu laikposmu — līdz 2021. gada 31. decembrim.
            
            
               (6)Ja Latvija uzskata, ka atkāpes pasākuma piemērošana jāpagarina arī pēc 2021. gada, tai būtu līdz 2021. gada 31. martam kopā ar pagarinājuma pieprasījumu jāiesniedz Komisijai ziņojums, kurā ietverts pārskats par piemērojamo procentuālo daļu.
            
            
               (7)Atkāpei būs tikai nenozīmīga ietekme uz galapatēriņa posmā iekasētajiem kopējiem nodokļa ieņēmumiem, un tai nebūs nelabvēlīgas ietekmes uz Savienības pašu resursiem, ko veido iekasētais PVN.
            
            
               (8)Padomes Īstenošanas lēmums (ES) 2015/2429 tāpēc būtu attiecīgi jāgroza,
            
            
               IR PIEŅĒMUSI ŠO LĒMUMU. 
            
            
               1. pants
            
         
         
            
               Padomes Īstenošanas lēmuma (ES) 2015/2429 6. pantu aizstāj ar šādu:
            
            
               “6. pants
            
            
               1. Šo lēmumu piemēro no 2016. gada 1. janvāra līdz 2021. gada 31. decembrim.
            
            
               2. Pieprasījumu pagarināt šajā lēmumā paredzētās atļaujas termiņu Komisijai iesniedz līdz 2021. gada 31. martam, un tam pievieno ziņojumu, kurā ietverts pārskats par 1. pantā noteikto procentuālo daļu.”
            
            
               2. pants
            
            
               Šo lēmumu piemēro no 2019. gada 1. janvāra. 
            
            
               3. pants
            
            
               Šis lēmums ir adresēts Latvijas Republikai. 
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  
                        Padomes Īstenošanas lēmums 2013/191/ES (2013. gada 22. aprīlis), ar ko Latvijai atļauj ieviest īpašu pasākumu, atkāpjoties no 26. panta 1. punkta a) apakšpunkta, 168. panta un 168.a panta Direktīvā 2006/112/EK par kopējo pievienotās vērtības nodokļa sistēmu (OV L 113, 25.4.2013., 11.–12. lpp.). 
               
               
                  
                     (2)
                  
                        Padomes Īstenošanas lēmums (ES) 2015/2429 (2015. gada 10. decembris), ar ko Latvijai atļauj ieviest īpašu pasākumu, atkāpjoties no 26. panta 1. punkta a) apakšpunkta, 168. panta un 168.a panta Direktīvā 2006/112/EK par kopējo pievienotās vērtības nodokļa sistēmu (OV L 334, 22.12.2015., 15.–17. lpp.). 
               
               
                  
                     (3)
                  
                        COM (2004) 728 galīga redakcija – priekšlikums Padomes direktīvai, ar ko groza Direktīvu 77/388/EEK nolūkā vienkāršot pievienotās vērtības nodokļa saistības (OV C 24, 29.1.2005., 10. lpp.), atsaukts 2014. gada 21. maijā (OV C 153, 21. 5. 2014., 3. lpp.). 
               
               
                  
                     (4)
                  
                        OV L 347, 11.12.2006., 1. lpp. 
               
               
                  
                     (5)
                  
                        Padomes Īstenošanas lēmums (ES) 2015/2429 (2015. gada 10. decembris), ar ko Latvijai atļauj ieviest īpašu pasākumu, atkāpjoties no 26. panta 1. punkta a) apakšpunkta, 168. panta un 168.a panta Direktīvā 2006/112/EK par kopējo pievienotās vērtības nodokļa sistēmu (OV L 334, 22.12.2015., 15.–17. lpp.).